《禳田》
元代·胡奎

坎坎鼓，祀田祖。新酒在盂豚在簠，阿翁呼孙儿馌妇。

拜跪祈神降田所，愿神再三听祝语。五日一风十日雨，穰穰满家多黍稌。

往来野田无雀鼠，出入道路无豺虎。丁男在家应门户，先祈一半输官府。

神今有食农有土，常年力作甘辛苦。春秋报神神莫负。

作者简介：元明间浙江海宁人，字虚白，号斗南老人。明初以儒征，官宁王府教授。有《斗南老人集》。